정조 9년
乙巳十二月十一日辰時。上御誠正閣。大臣備局堂上引引見入侍時。左議政洪樂性。行知中樞府事具善復。行司直李命植。行工曹判書金華鎭。行刑曹判書韓光會。行司直金魯鎭。仁陵君李在協。行戶曹判書趙㻐。行司直鄭昌聖。兵曹判書徐有隣。禮曹判書金履素。行副司直李在簡李柱國。吏曹判書趙時俊。行副司直尹蓍東。行都承旨金尙集。刑曹參判李文源。行副司直徐有大。行左承旨朴祐源。吏曹參判沈豐之。行副司直金思穆。執義李濟萬。正言金履翼。校理金啓洛。副修撰吳泰賢。左副承旨洪仁浩。假注書李敬五。事變假注書李宗烈。記事官李崑秀尹行任。以次進伏訖。樂性進前曰。近日日候寒煖不調。聖體。若何。上曰。一樣矣。樂性曰。王大妃殿氣候。何如。上曰。一樣矣。樂性曰。惠慶宮氣候。何如。上曰。一樣矣。樂性曰。臣之狗馬賤疾。轉益沈痼。每欲陳懇。而瀆撓是懼。黽勉未遑。賓對之久曠。國事之僨誤。莫非臣罪。而昨伏承下敎。臣之僨事之罪。益無所逃。及今早賜斥退。曲保生成之澤。區區之望也。上曰。所辭過矣。念昔先朝一月六對。未嘗無故而或停。近來賓對。殆近本司坐起。故昨有所云云者。蓋欲繼述而然矣。卿之實恙。旣如此。則何必深引至此。此後除非不得已之故。無得頻頻頉稟。如例爲之。好矣。樂性曰。昨日頉稟。適無時急稟定事。故蓋出於不得已而然矣。不然。飭敎之下。何敢如是乎。只緣無似如臣。昏不事事。每致聖心之煩惱。惶懍之極。不知所達矣。上曰。似此等事。何庸煩惱。顧今虞憂溢目。百度惟艱之時。予之不欲捨卿者。以卿之有一團和氣矣。卿須體予苦心。思所以挽回導迎之策。好矣。今見卿顔貌勝昔。春和則自可差復矣。樂性曰。目今腰痛咳嗽。神精昏瞀。言語顚錯。前忘後失。賤疾之難强。姑捨庶事之癏曠。豈不萬萬悶迫乎。伏乞體諒焉。上曰。雖欲曲副。原任中實無無故之人。其將奈何。每於次對時。卿之說居半。須勿如是。第陳廟謨。好矣。樂性曰。此行司直鄭昌聖所啓也。以爲。內庫御氷之進排。使契人擔當者。爲除江民收斂之弊。部屬侵漁之患而設施者也。已至四五年無弊供上。載之大典通編矣。近來三江牟利之輩。欲奪其利。圖囑於法司。或假托於漁夫鷹師。文移起訟。百計沮敗。契人將至於渙散之境。此專由於無主管之衙門。故視同契人之私氷。敢生傾奪之計也。氷契屬之紫門。自戶曹例兼主管。則可除此弊爲辭。而有次對稟處之命矣。氷契設置。蓋爲民國兩便之道。行之四五年。旣知其效。則江上牟利之輩。爭訟紛紜者。固當痛禁。俾得支保而名之曰貢人。而無句管之衙門。則許多生弊。勢所必至。依重臣所請。屬之紫門監。自戶曹主管照檢事。分付該曹。何如。上曰。戶判之意。何如。行戶曹判書趙㻐曰。內氷庫屬於紫門監。紫門監屬於繕工。臣以例兼繕工之故。未嘗不句管。頃因江民之爭利。固已嚴題禁斷。而若値本監提調爲一提調之時。則本監提調。自當主管擧行。臣意則恐不必使戶曹專爲主管矣。上曰。戶判之言。是矣。依此主管擧行。可也。㻐曰。當初氷契設立之委折。臣雖未能詳知。而旣載於大典通編。則係是成憲。必須稍嚴其法。然後似無後弊。若有牟利輩作戱之事。則自本監。移法司嚴勘之意。出擧條申飭。恐好矣。上曰。依爲之。出擧條上曰。今冬寒煖不適。藏氷將不得爲之乎。㻐曰。寒事時或解弛。尙餘大寒臘日。姑且待之矣。上曰。戊戌年冬。不着煖帽。今年雖不至如此。而乍寒乍弛。果能無損於秋牟云乎。僉曰。聞農民言。秋牟則無傷云矣。樂性曰。此摠戎使金思穆所啓也。以爲。兵符旣已新頒。此後遞易時交龜之節。自當依各道營閫例爲之。而或有移職。有牌召之事。未及交龜之前。似不當遽然承膺。又有不時兼察之事。所佩兵符所上左隻。宜當齎送於兼察處。而至如被罪出城時。兵符宜不敢仍佩出城。不可無一番稟定爲辭。而批旨有廟堂考例稟處之命矣。諸道藩閫之臣。雖値罷削。兵符則仍佩。以爲交龜。而若有故。則都事或虞候。替佩擧行矣。今此守摠兩營。便是畿輔左右兵使。亦當遵用此例。而第京外事例。亦有稍異者。卿宰若被罷削之典。則例多出城。而佩符之臣。事體自別。不可以私義。遽然仍佩出城。此後則兩營帥臣。雖或有罷削之事。未交龜之前。使不得出城。而若値門黜或有故之時。則有不可等待交龜。且該營中軍。旣是代主將司令之任。比之營閫與都事虞候無異。未出代之前。先令中軍替受。待新帥交龜。似合事宜。以此定式擧行。而替受及傳授之時。俱令狀聞事。一體定式。何如。上曰。將臣之意。何如。行知中樞府事具善復曰。兵符區處。似非難矣。守摠兩營。互相兼察。自是古規。近來守摠之兼察。初不稟啓。若依前互相兼察。則兵符區處。自在其中矣。行副司直李柱國曰。故判書臣趙觀彬。以守禦使赴燕時。中軍具聖益。復命間凡干軍務。代主將摠察矣。若當有故之時。則兵符。出代間替授中軍。未爲不可。且丙申以後。間有兼察之事。守摠兩營。依前互相兼察。則兵符區處。亦在其中矣。行副司直徐有大曰。守摠兩營兼察之規。若如三軍門。則兵符自在區處矣。上曰。兵判亦陳所見。可也。兵曹判書徐有隣曰。兼察前規。若未復舊。則中軍替佩。或可傍照於各邑營閫都事虞候之例矣。上曰。中軍替行。無所不可。而守摠營兼察之規。依三營例。若令復舊。則兵符自可區處。令政院。守摠使有故時兼察稟中廢委折。使之査出。以草記稟處。可也。出擧條上曰。向來統帥薦望。予非屬意於金永綬而然也。以其排望之苟艱。自至如此矣。樂性曰。聞洪忠兵營。多有修擧之事云。統營亦如是。則是誠多幸矣。善復曰。刑曹參判李文源。頃日入侍時。以英陵香大廳改建與齋室典祀廳修補事。陳達蒙允。物力則限千兩劃給陵官。而使臣擧行事。因下敎往復矣。關西遼軍木發賣錢。姑未上來。以賑廳錢。先爲貸用。似好。敢此仰達矣。上曰。刑曹參判亦陳所見。可也。刑曹參判李文源曰。誠如訓將之所奏。以地方官陵官。專任監董。事面果爲苟艱矣。上曰。兵戶判之意。何如。兵曹判書徐有隣曰。事關陵寢。則何財不可取用。何官不可監董。而香大廳典祀廳齋室改建修補。自有句管衙門。以賑廳財力。只付陵官。揆以國體。恐涉苟簡矣。行戶曹判書趙㻐曰。陵寢之役。事體至重。只令一陵官監董。誠爲苟簡。補土堂上。頃已奉審。眼同監董。實爲重事體之道。而所入物力則凡係陵役。儲置米會減取用。自是前例。雖以臣曹所管元會穀會減取用。亦無不可。堂上旣下往監董則物力所出之衙門。無論戶惠廳。別無關係於事體之輕重矣。善復曰。今聞兵判陳達。國體苟簡云者。果如所奏。香大廳事體尤重。不可付諸陵官矣。上曰。訓將惠堂之所奏。出於重事體之意。香大廳典祀廳齋室修改一款。補土堂上旣兼繕工提調。自可通同監董。所入物力。依筵敎令度支句管。可也。出擧條上曰。兵曹殿最。何當爲之。有隣曰。明當擧行矣。上曰。申耆事。不可無節拍。更欲提飭。而徒煩屑越。其所引義。豈不過乎。樂性曰。古則無此等引嫌矣。上曰。銓郞雖曰淸顯。近來政院之請推啓辭。有若請推三銓者然。此是無於例之事。此後毋得如是之意。承旨書揭攷事于院壁。可也。雖以銓郞入直事言之。三員備員。則不得出假郞廳。故實郞廳入直。古例則然。而今也則不然矣。大體言之。人人幾皆被選。非謂其人之不合是選。年少之人。一日之內。階梯驟陞。年老鬢白者。登科亦近數十年。而反居其後。不但名器之屑越。豈有如許政格。爲銓官者。不可不審愼顧惜也。近日三銓望。亦甚苟簡。或在外任。或因實故。無以排擬。趙鼎鎭徐鼎修之引義誠過矣。同姓避嫌。雖創自領敦寧。而東西銓之互相引避。尤豈不過當乎。樂性曰。其所引嫌。恐涉太過矣。上曰。無三銓之時。堂上通淸。長亞堂例爲相議通擬。吏判其知之乎。吏曹判書趙時俊曰。郞廳復舊之後。堂上通淸則參議主之。堂下通淸則郞廳主之。十年之內。無長亞堂相議通淸之規矣。左議政洪樂性曰。銓曹通淸之法。堂上以上。參議主之。堂下則郞廳主之。雖非成憲。亦是流傳古規。然若有下敎。則豈無通變之道乎。臣於待罪三銓也。故判書李昌壽時帶亞銓。適値判堂之不備。且因特敎。堂下臺通。無礙擧行。足爲旁照之一端矣。上曰。年前以無郞官之時。堂下陞品。判堂無礙擧行之意。有所下敎。因令著以爲式。堂下通淸。郞官雖主之。若値郞官不備時。判堂旣勿拘陞擬。或新通則堂上通淸之長亞堂相議通擬。無所不可。且有肅廟受敎。昭載輯錄及大典通編。而銓曹每於莫重受敎。輒皆弁髦。極爲未安。近來無論堂上堂下。通淸之積滯。莫如近日。此後一遵受敎擧行。似好。曾經吏判人。各陳所見。可也。行司直李命植曰。銓曹格例。堂上則判書與參議主之。堂下則與郞廳主之。蓋已久矣。向來郞廳革罷時。固無論已。不然者。宜使備官。而以其無銓郞而與參議相議通淸。恐未免苟簡矣。行工曹判書金華鎭曰。政格。臣未能詳知。而長亞銓。曾經參議。則雖無三銓。例爲通淸云。且有受敎。則參議有無。恐不必爲拘矣。禮曹判書金履素曰。銓曹參議郞廳之各有主管者。銓法自來如是。則恐不可隨時變通。臣意則只依舊規擧行。似好矣。行副司直李在簡曰。若値本曹無郞官之時。則判堂與他堂。相議通擬。蓋如銓曹無堂上時廟堂薦望之例也。以此推之。則時無三銓則判亞堂。通擬堂上通淸。亦無不可。而但非有特敎則不可自下行之矣。兵曹判書徐有隣曰。銓格雖曰不輕。受敎明有可據。或値無郞官無三銓之時而有不得不通淸之事。則遵用受敎。恐無不可矣。時俊曰。筵敎丁寧。僉議又如此。而此是復設以後初有之事。不可無榻前稟裁之擧。受敎輯錄及大典通編。今方依下敎持入矣。上曰。受敎輯錄。則俱載癸亥乙丑兩年受敎。而大典通編則只錄乙丑受敎。其時編輯堂上。今適登筵。亦陳所見。可也。行司直金魯鎭曰。乙丑受敎旣載錄則癸亥受敎。可以參看矣。上曰。大臣之意。何如。樂性曰。政格雖曰不輕。若有受敎。則當爲法式。又況肅廟朝癸亥受敎。若曰本曹雖無行公郞廳。長官與他堂上。相議通淸。昭載輯錄。已成典憲。凡堂上堂下通淸。雖値三銓及郞官不備之時。長亞兩堂。相議通擬。恐合事宜矣。上曰。正如卿言。當宁受敎。旣屬令式。則固當遵而行之。況此莫重受敎昭載輯錄。考其年條。卽肅廟九年癸亥承傳也。近來銓曹。侮蔑成憲。酷信謬規。遞相傳襲。無異衣鉢。此事亦焉敢乃爾。事之駭然。莫此爲甚。今已遍詢曾經吏判人。又問大臣。此後一依肅廟朝癸亥受敎遵行事。卿各別嚴飭該曹。自今日政。無論堂上堂下窠。使之通擬。臺諫有未署經人云。在外及未肅拜臺諫許遞。以在京無故人。今日政差出。可也。出擧條有隣曰。開春發船之期。旣已迫近。作隊船節目。不可不及今稟定矣。上曰。丙戌年湖南作隊船節目及備邊司謄錄。與其時道臣洪樂仁上疏。備堂一人出去持入。可也。豐之承命奉入。上曰。大抵法之創行。觀其便否而決之。可矣。宮納之弊。雖云少除營納之弊。反復甚焉。爲其臭載之相續。有此作隊船之議。而令行之初。諸議不一。此雖出於爲江民之意。而若復貽弊於湖民。則豈不可悶乎。旣難的知其便否。亦不無嫌於銷刻。欲使卿等爛商爲之矣。㻐曰。臣於點船時。始得見節目。雖以丙戌革罷事言之。蓋不能事事便好。利於東則不利於西。旣施旋寢。似緣有弊而然。臣意則恐不如漕船之爲便矣。上曰。此後漕船有弊。則又未知將有何許計策乎。有隣曰。此則不待兩言而決。無論作隊與漕船。的見其爲弊。則罷之不難。而今年旣行初運。且觀明年再運之如何。隨其便否而決之。亦似無妨矣。上曰。曾經戶判兩湖道臣。亦陳所見。可也。華鎭曰。漕運之有弊與無弊。專係守令之勤慢。監色之另擇與否矣。法久之弊。漕船旣如此。則雖行作隊之法。亦安知久而無弊乎。命植曰。臣待罪湖營時。無作隊之法。故未能的知其利害矣。魯鎭曰。臣待罪湖南時。適値作隊船新罷之時。雖未知其便否。而今姑試可。且觀來頭而決定。恐似未晩矣。上曰。備堂中有所見者。各陳。可也。柱國曰。臣意則作隊之法。別無斂民之弊。比漕船。大有勝焉。旣始之事。恐難中止矣。上曰。予意則姑以擧條施行。且觀明年再運之便否。始頒節目。亦爲無妨。今不可徑先決定。戶惠堂與曾經兩湖道臣。爛熳商確。後日次對。更爲稟定。可也。有隣曰。臣於宣薦守部薦官制。竊有區區愚見。敢此仰達矣。大抵宣薦。爲各廳之首。故在前無論都政散政。部將守門將。宣薦先占多窠。次及守部兩薦。一自宣薦禁軍守部薦騎士變通之後。各其初仕。分爲兩岐。而宣薦則初仕朔數稍遠。故每都政。其數絶少。守部薦則初仕朔數稍近。故每都政。其數頗多。宣薦武士。或不無稱冤。以其禁軍騎士之各有分屬。莫之變通。或於散政窠。通融備擬。而歲不過一二計。否則全闕。年前以方外守部薦武士之徒勞來往。始許西北及合六道取才。守部薦則以此優得疏通之路。而至於宣薦則前所多占之窠。今反讓與於方外守部薦而一不與焉。幾年禁旅。費盡勞苦。而乃居方外守部薦之下。宣薦之淹滯。甄復之積薪。未必不由於此。兩營騎士之備擬四望。自是渠輩之當窠。不宜擧論。而若其方外取才窠。西北合六道居首外。如有餘窠。分屬宣薦。禁軍與方外守部薦中取才人。一體通融備擬。則在騎士。別無所失。而宣薦禁軍之類。將與方外守部薦。均蒙一視之澤。揆以事面。誠極穩當。而旣係官方。且關變通。下詢大臣處之。何如。上曰。大臣之意。何如。左議政洪樂性曰。兵判所奏。儘有意見。近來宣薦之積滯。誠可悶。若如是變通。則足爲疏滯之道。事甚便當矣。上曰。將臣及曾經兵判。各陳所見。可也。行知中樞府事具善復曰。慶科後宣薦出身。近甚積滯。依兵判所奏爲之。似爲疏通之道矣。行工曹判書金華鎭曰。宣薦守部薦。各以禁軍騎士。每都目差擬初仕。已成規例。今若奪此與彼。則在宣薦。雖爲疏滯之道。在守部薦。不無失望之慮。守部初仕。依節目分排後。如或有裕。則從略除出。以爲宣薦取才之窠。恐好矣。行刑曹判書韓光會曰。宣薦出身。近甚積滯。頗有向隅之歎。從今以後。如或通擬於守部之窠。則實爲疎通之政矣。仁陵君李在協曰。大政之部將守門將。不許宣薦人差除。事甚沓沓。若値多窠之時。則闊狹分排。不害爲疎通之政矣。行戶曹判書趙㻐曰。臣於此。無所料量。不敢指一臆對矣。行副司直李在簡曰。散政之守門將部將。旣許宣薦。而今若又許都目之窠。則末副薦。似不無抑鬱之歎矣。行副司直李柱國曰。都政部將守門將。皆以守部薦差除。雖有定式。近來宣薦積滯。兩營騎士久勤與西北人各道取才人分排後。如有餘窠。則以宣薦備擬。恐合事宜矣。吏曹判書趙時俊曰。每當都政之時。參下部將守門將之窠。毋論多寡。盡歸副末薦。故出身則不無疎通之效。而陞六後積滯轉甚。此誠可悶。且許多宣薦出身登科年久。終未入仕路。若値部將守門將多窠之時。則其中一二窠。以宣薦照擬。似無妨矣。行副司直徐有大曰。宣薦之積滯。未有甚於近日。如是變通。實爲疎通之方矣。有隣曰。大臣旣以便當仰奏。諸臣所對。或有一二參差之論。而大體則無甚異同。今後則每都政部將守門將窠。兩營騎士久勤取才及方外西北合六道居首外。如有餘窠。隨其多少。分屬宣薦。禁軍與方外守部薦中取才人通融排擬。以爲疎通之地事。定式施行。何如。上曰。依爲之。出擧條濟萬履翼啓洛泰賢進前。合啓曰。請黜置罪人鄭致達妻。亟令王府快正典刑。以洩神人之憤。上曰。不允。濟萬等曰。請物故罪人德相。亟施孥籍之典。上曰。不允。濟萬等曰。請還寢黑山島圍籬安置罪人龜柱羅州牧定配之命。仍令王府設鞫嚴問。快正王法。上曰。不允。濟萬履翼曰。請養遂獻遂。竝令王府設鞫嚴問。還寢會遂絶島定配之命。仍令王府設鞫得情。上曰。不允。濟萬等曰。請還寢李觀源定配之命。更令王府設鞫得情。上曰。不允。濟萬等曰。請遲晩後物故罪人啓能。亟施孥籍之典。上曰。不允。濟萬等曰。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。濟萬等曰。請亟寢煥億島配之命。仍令王府加刑得情。快施王章。上曰。不允。濟萬等曰。請物故罪人衡。亟命王府施以孥戮之典。上曰。不允。濟萬等曰。請梟示罪人烱采。亟命王府快施孥戮之典。上曰。不允。濟萬等曰。請正刑罪人福榮。亟令王府快施孥戮之典。上曰。不允。濟萬等曰。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府設鞫嚴問。期於得情。快正典刑。上曰。不允。濟萬曰。請大靜縣爲奴罪人金壽賢。依律處斷。上曰。不允。濟萬曰。請興陽縣爲奴罪人河翼龍。亟令王府設鞫得情。快正王法。上曰。不允。濟萬曰。請薪智島荐棘罪人瑩中。設鞫嚴問。快施當律。上曰。不允。濟萬曰。請物故罪人國榮。亟施孥籍之典。上曰。不允。濟萬曰。請捕廳罪人煥九。亟令王府嚴加鞫問。快正典刑。上曰。不允。濟萬曰。請亟寢李魯春島配之命。仍令王府。還囚南間。設鞫嚴問。期於得情。上曰。不允。濟萬曰。請尹得孚。嚴鞫得情。上曰。不允。濟萬曰。請金斗默抄選之望。亟施刊改之典。上曰。不允。履翼曰。請大靜縣爲奴罪人金壽賢。更令王府設鞫嚴問。依律處斷。上曰。不允。上曰。臺諫展讀笏記。承宣默無一言。事極駭然。仍命書傳敎曰。入侍承旨遞差。前望單子入之。樂性曰。正言金履翼。傳啓之際。展讀笏記。有損臺體。不可無警。從重推考。何如。上曰。生疎所致。勿推。可也。出擧條履翼避嫌曰。臣姿性庸愚。言議巽劣。本不合於淸朝耳目之任。而纔通臺籍。懲討是急。適値賓對。黽勉趨承矣。及登筵席。醜拙畢露。至被大僚之請推。臣滿心愧恧。措躬無地。以此情踪。何可一刻晏然於臺次乎。請命遞斥臣職。上曰。勿辭亦勿退待。履翼曰。請爲奴罪人河翼龍。亟命王府設鞫得情。快正王法。上曰。不允。履翼曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。上曰。不允。履翼曰。請恒善支屬。亟命散配。時謙兄弟。竝投絶島。以嚴隄防。上曰。不允。履翼曰。請荐棘罪人瑩中。亟令王府設鞫嚴問。夬施當律。上曰。不允。履翼曰。請巨濟府絶島安置罪人朴宗集。亟令王府拿鞫得情。施以當律。上曰。不允。履翼曰。請逆賊尙魯。亟施孥戮之典。上曰。不允。履翼曰。請物故罪人國榮。亟施孥籍之典。上曰。不允。履翼曰。請爲奴罪人夢獜。定配罪人崔鍾岳。放送罪人鄭聖休。亟令王府更爲設鞫。期於得情。各施當律。上曰。不允。履翼曰。請還寢煥程發配之命。仍令王府竝囚煥程煥九。嚴訊取服。各施當律。上曰。不允。履翼曰。請特寢李魯春島配之命。仍令王府。還囚南間。設鞫嚴問。期於得情。上曰。尙今相持。置之不生不滅之科。徒乖刑政。如有事端。豈無更覈之道。如以島配。爲失之太輕。則卽其地安置。可也。履翼曰。請尹得孚。亟令王府嚴鞫得情。上曰。不允。履翼曰。請李光殷。設鞫嚴問。期於得情。施以當律。上曰。不允。履翼曰。請渭原郡定配罪人烱魯。亟寢發配之命。仍令王府設鞫得情。夬正王法。措辭竝見上上曰。不允。仍命退。諸臣以次退出。